
A jelzáloghitelek lakossági megítélése

A JELZÁLOGHITELEK LAKOSSÁGI MEGÍTÉLÉSE
A TDK-munkám megírásához olyan témát választottam, ami a leginkább érdekelt, és amelyben esetleges változtatásokkal nagy potenciált és még hatékonyabban felhasználható erőforrásokat láttam. A jelenlegi magyarországi helyzet kialakulásához balszerencsés események láncolata vezetett, melyben a lakossági lakáscélú jelzáloghitelezés jelentős visszaesése volt megfigyelhető. A kutatásom célja ezen visszaesés és a fogyasztói megítélés kapcsolatának vizsgálata volt. A kutatás során továbbá általánosan elterjedt tévhiteket, bankok megítélését és fogyasztói preferenciákat vizsgáltam egy hitelfelvétel esetében.
A kutatást szekunder adatok gyűjtésével kezdtem, ahol főleg szakmai folyóiratokra és internetes forrásokra támaszkodtam. A primer információk megszerzése érdekében field research során kérdőíves megkérdezést alkalmaztam. Megkérdezésem helyszínét nem bankfiókok közelébe tettem, így ügyelve a felmérés általánosságának megtartására.
A kutatásomnak ebben a szakaszában 200 darab kérdőívet töltettem ki Székesfehérvár legforgalmasabb belvárosi utcáin. Az így nyert információkat az SPSS Statistics 17.0 program segítségével elemeztem és vizsgáltam meg szignifikáns összefüggések szempontjából. A megkérdezés célja a fogyasztók általános tudásának felmérése volt a jelzáloghitelek területén.
A kutatás eredményeinek feldolgozása után javaslatok kidolgozására került sor, melyekben a célcsoport kiválasztására, és a marketing –mix elemeinek fejlesztésére, és jelentőségére fektettem kiemelkedő hangsúlyt.



